b'\n_START_ARTICLE_\nBrutal Truth\n_START_SECTION_\nHistoria\n_START_PARAGRAPH_\nBrutal Truthin perusti vuonna 1990 basisti Dan Lilker, joka oli aikaisemmin soittanut mm. Anthraxissa ja Nuclear Assaultissa._NEWLINE_Alun perin Brutal Truth oli saanut levytyssopimuksen Earache Recordsin kanssa, jonka my\xc3\xb6t\xc3\xa4 se julkaisi seuraavat \xc3\xa4\xc3\xa4nitteet: kaksi albumia, Extreme Conditions Demand Extreme Responses (1992) sek\xc3\xa4 Need to Control (1994), EP:n Perpetual Conversion ja 7" singlen Godplayer. T\xc3\xa4m\xc3\xa4n aikana musiikkivideo ohjattiin kappaleille Ill Neglect, Collatolar Damage sek\xc3\xa4 Godplayer._NEWLINE_Brutal Truth vaihtoi levy-yhti\xc3\xb6ns\xc3\xa4 Relapse Recordsille, ja julkaisi minialbumin Kill Trend Suicide, jota seurasi t\xc3\xa4yspitk\xc3\xa4 albumi Sounds of the Animal Kingdom. Lopulta ilmestyi kaksois-live-CD nimelt\xc3\xa4 Goodbye Cruel World, joka kuvastaa nimell\xc3\xa4\xc3\xa4n b\xc3\xa4ndin viimeist\xc3\xa4 julkaisua. T\xc3\xa4m\xc3\xa4n j\xc3\xa4lkeen yhtye hajosikin, mutta aktivoitui j\xc3\xa4lleen ja vuonna 2007 ilmestyi kaksi split-levy\xc3\xa4, Table For Two sek\xc3\xa4 Brutal Truth/Narcosis/Total Fucking Destruction. Vuonna 2000 suomalainen Solardisk julkaisi EP:n For Drug-crazed Grind Freaks Only!, joka on nauhoitettu studiossa liven\xc3\xa4 vuonna 1998._NEWLINE_Sanoituksiltaan Brutal Truth on grindcorelle tyypillisesti poliittinen. Aiheina ovat mm. yhteiskunnalliset ongelmat sek\xc3\xa4 ymp\xc3\xa4rist\xc3\xb6uhat ja el\xc3\xa4inten oikeudet. Yhtye on ollut yksi deathgrindin uranuurtajista, joka oli nauttinut maailmanlaajuista suosiota, ollen suosituimmillaan Japanissa ja Australiassa._NEWLINE_Vuonna 2001 Guinness World Records mainitsi Brutal Truthin musiikkivideon Collateral Damage maailman lyhyimm\xc3\xa4ksi musiikkivideoksi. Se on vain 2,18 sekuntia pitk\xc3\xa4 ja koostuu 48 still-kuvasta, jotka n\xc3\xa4ytet\xc3\xa4\xc3\xa4n hyvin nopeasti per\xc3\xa4kk\xc3\xa4in. Lopussa on videoleike r\xc3\xa4j\xc3\xa4hdyksest\xc3\xa4. Videon sis\xc3\xa4lt\xc3\xb6 oli mahdollista katsoa videonauhurilla painamalla toistuvasti pausea, jolloin n\xc3\xa4kee jokaisen still-kuvan._NEWLINE_Nyky\xc3\xa4\xc3\xa4n rumpali Rich Hoak laulaa ja soittaa rumpuja uudessa projektissa nimelt\xc3\xa4 Total Fucking Destruction. Kevin Sharp julkaisi albumin 2004 Venomous Concept-yhtyeen kanssa, jossa soittaa my\xc3\xb6s muun muassa The Melvinsin ja Napalm Deathin (vanhoja) j\xc3\xa4seni\xc3\xa4. H\xc3\xa4n oli my\xc3\xb6s australialaisen grind-yhtye Damagedin soittaja 1999. Dan Lilker puolestaan soittaa satunnaisesti useissa yhtyeiss\xc3\xa4 ja on vakituinen j\xc3\xa4sen Nuclear Assaultissa ja S.O.D.:ssa._NEWLINE_Brutal Truthin viimeisin Suomen-keikka oli Nosturissa syyskuussa 2008. Aiemmin Brutal Truth on esiintynyt Suomessa vuonna 1992.'